**Jarul din cuvinte**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Desfac paltonul ceasului din turn

Și-l las s-alerge în costum pe stradă

Cu pași mărunți, ca într-un dans nocturn,

Să nu mai fiu pentru minut o pradă

Pe care o consumă cu nesaț

Când vreau să-mpart luceferii cu tine,

Ori când mi-ascund dorințele în zaț

Licoarea amăruie să combine

Prezentul cu trecutu'-n viitor,

Să le trăim concomitent, fierbinte,

Că noi n-avem nevoie de contor

Să ne măsoare jarul din cuvinte.

- Sentimentali, trăim necenzurat

Cu orice preț emoția ce-și trece

Săgețile prin suflet... Ce păcat

Ar fi, iubire, s-o lăsăm să plece.

Pe noi, în care colț de univers,

Ne-ar biciui regretul și tristețea

Sau poate-o vreme ne-am opri din mers

Să studiem temeinic frumusețea

De-a fi nebuni și de-a înfăptui

Atâtea profeții și jurăminte,

Cum nu rămâne noapte fără zi,

Nici viață fără jarul din cuvinte.

Ioan Grigoraș Liliana Trif